Br: 01-076/24-4479

Podgorica, 18. 12. 2024. godine

Klub poslanika ZBCG – Nova srpska demokratija

Poslanik, g-din Jovan Jole Vučurović

**POSLANIČKO PITANJE**

Udvostručili smo broj zatvorenih poglavlja sa tri na šest i parlamentarna većina i Vlada je postigla ono što su prethodnici ostvarili za 12 godina. Šta možemo očekivati sledeće 2025. godine i da li možemo zatvoriti poglavlja do kraja 2026. godine?

**ODGOVOR**

Uvaženi poslaniče Vučuroviću,

Evidentna postignuća u procesu evropske integracije svjedoče o snažnoj posvećenosti, viziji i odlučnosti 44. Vlade Crne Gore, a to je da nepokolebljivo korača ka članstvu u Evropskoj uniji.

U godini za nama ostvarili smo rezultat koji, s pravom, možemo nazvati istorijskim. Oživjeli smo pregovore dobijanjem Izvještaja o ispunjenju privremenih mjerila u poglavljima 23 i 24 (IBAR) i privremeno zatvorili 3 pregovaračka poglavlja. Ovaj rezultat postignut u proteklih 12 mjeseci u poređenju sa prethodnih 12 godina pokazuje ne samo političku zrelost i odlučnost, već i administrativnu sposobnost da u kratkom roku odgovorimo na obaveze iz evropske agende. To je, između ostalog, prepoznato i od strane naših partnera u Briselu.

Ipak, jedan od ključnih koraka koji je obilježio rad ove Vlade jeste kreiranje jasne i sveobuhvatne mape puta za sva otvorena pregovaračka poglavlja, koja sadrži strateški pristup za zatvaranje svih pregovaračkih poglavlja do kraja 2026. godine.

Na liniji sa tim, a u saglasnosti s Evropskom komisijom, pripremili smo plan privremenog zatvaranja za sva pregovaračka poglavlja do kraja 2026, pa shodno procjenama već tokom 2025. godine očekujemo zatvaranje dodatnog seta pregovaračkih poglavlja.

Na temelju platforme „Barometar 26“ koju je Vlada ponudila svim političkim i društvenim akterima koji dijele našu ambiciju da Crna Gora pstane članica EU do 2028. godine - očekivanja smo da će se sva preostala poglavlja zatvoriti do kraja 2026, što po našem uvjerenju realan i ostvariv cilj.

Za to vrijeme, naša namjera je da pored posvećenosti zatavaranju poglavlja uspješno implementiramo najbolje evropske standarde u ovim oblastima, što je uostalom u najvećem interesu naše države i društva.

Poštovani poslaniče,

Dozvolite da ukažem da je neophodno da intenzivan tempo izvršne bude podržan jednako dinamičnim aktivnostima zakonodavne i sudske vlasti, kao i svih aktera uključenih u proces donošenja odluka.

Zato posebno naglašavam potrebu za postizanjem snažnog konsenzusa između svih političkih subjekata o pitanjima koja se tiču evropskog puta Crne Gore. Ako ništa drugo, jasno nam je da evropska budućnost zahtijeva usaglašen pristup u odnosu na njene vrijednosti koje želimo da dosegnemo punopravnim članstvom. Sa tom idejom, ne treba i ne smijemo praviti kompromise.

Na kraju, dozvolite mi da još jednom istaknem da Vlada ostaje predana saradnji sa svim relevantnim akterima, kako na nacionalnom tako i na evropskom nivou, uvjeren da ćemo, uz zajednički rad, ostvariti ovaj cilj na dobrobit svih građana Crne Gore.

S poštovanjem,

**PREDSJEDNIK**

**Milojko Spajić**